钦定古今图书集成/理学汇编/文学典/第127卷 > 《儒学传序》元·史
## 钦定古今图书集成/理学汇编/文学典/第127卷 > 《儒学传序》元·史

前代史传，皆以儒学之士分而为二：以经艺颛门者
为儒林，以文章名家者为文苑。然儒之为学一也，《六
经》者斯道之所在，而文则所以载夫道者也。故经非
文则无以发明其旨趣，而文不本于六艺，又乌足谓
之文哉？由是而言，经艺文章，不可分而为二也明矣。
元兴百年，上自朝廷内外名宦之臣，下及山林布衣
之士，以通经能文显著当世者，彬彬焉众矣。今皆不
复为之分别，而采取其尤卓然成名、可以辅教传后
者，合而录之为《儒学传》。